**การใช้ Alvarado score คัดกรองผู้ป่วยแรกรับที่มีอาการปวดท้องไม่ระบุสาเหตุเพื่อร่นระยะเวลาการวินิจฉัยไส้ติ่งอักเสบเฉียบพลันโรงพยาบาลน่าน**

อารยาวัตส์, ศิริขวัญ สุดใจ

หอผู้ป่วยศัลยกรรมชาย โรงพยาบาลน่าน

**บทคัดย่อ**

**ความสำคัญ:** ไส้ติ่งอักเสบเฉียบพลัน เป็นภาวะฉุกเฉินทางศัลยกรรมที่พบได้บ่อย การวินิจฉัยที่รวดเร็ว แม่นยำ จึงมีความสำคัญเพื่อให้ผู้ป่วยได้รับการผ่าตัดอย่างทันท่วงที Alvarado score เป็นเครื่องมือช่วยวินิจฉัยภาวะไส้ติ่งอักเสบเฉียบพลันได้แม่นยำ สะดวก และไม่สิ้นเปลือง

**วัตถุประสงค์:** เพื่อเปรียบเทียบระยะเวลาการวินิจฉัยไส้ติ่งอักเสบเฉียบพลัน ระหว่างการใช้และไม่ใช้ Alvarado score คัดกรองผู้ป่วยแรกรับที่มีอาการปวดท้องไม่ระบุสาเหตุ

**รูปแบบศึกษา สถานที่และผู้ป่วย:** เป็นการศึกษาเชิง diagnostic research phase IV (efficiency research) รูปแบบ historical controlled ที่แผนกผู้ป่วยอุบัติเหตุ-ฉุกเฉิน หอผู้ป่วยเด็ก ศัลยกรรมหญิง และศัลยกรรมชาย โรงพยาบาลน่านในผู้ป่วยแรกรับที่มีอาการปวดท้องไม่ระบุสาเหตุ

**การวัดผล และวิธีการ:** เก็บข้อมูลผู้ป่วยที่เข้ารับการรักษาในโรงพยาบาลด้วยอาการปวดท้องไม่ระบุสาเหตุโดยใช้ Alvarado score เป็นตัวช่วยการวินิจฉัยตั้งแต่ตุลาคม 2558 ถึงพฤษภาคม 2559 (กลุ่มทดลอง) เปรียบเทียบกับข้อมูลผู้ป่วยซึ่งเก็บจากเวชระเบียนตั้งแต่ตุลาคม 2557 ถึง กันยายน 2558(กลุ่มควบคุม) วิเคราะห์เปรียบเทียบระยะเวลาในการวินิจฉัยด้วยการวิเคราะห์ถดถอยพหุชนิดข้อมูลกระจายแบบปัวซอง และวิเคราะห์เปรียบเทียบการวินิจฉัยหลังผ่าตัดด้วยการวิเคราะห์ถดถอยพหุชนิดข้อมูลกระจายแบบสองลักษณะ (binomial)

**ผล:** ผู้ป่วยที่ใช้ Alvarado score มีระยะเวลาในการวินิจฉัยว่าเป็นไส้ติ่งอักเสบสั้นกว่าผู้ป่วยที่ไม่ได้ใช้ Alvarado score คือจาก 7.6 ชั่วโมง ลดลงเหลือ 0.7 ชั่วโมง (p<0.001) และยังลดโอกาสการเกิดภาวะไส้ติ่งแตกลงเหลือร้อยละ 12 (p=0.003)

|  |  |  |  |  |  |
| --- | --- | --- | --- | --- | --- |
| ดัชนีชี้วัด | ใช้ Alvarado score | ไม่ใช้ Alvarado score | Effect | 95%CI | P-value |
| Time to diagnosis (hr) | 0.7 ±1.2 | 7.6 ±11.5 | -6.4\* | -4.8, -8.1 | <0.001 |
| Post-operative diagnosis |  |  |  |  |  |
|  Acute Appendicitis | 27 (90.0%) | 6 (20.0%) |  |  |  |
|  Ruptured Appendicitis | 3 (10.0%) | 24 (80.0%) | 0.12\*\* | 0.03, 0.50 | 0.003 |
| \*Difference \*\*Risk ratio |

**ข้อยุติและการนำไปใช้:** ควรนำ Alvarado score มาใช้คัดกรองผู้ป่วยที่มาโรงพยาบาลด้วยอาการปวดท้องไม่ระบุสาเหตุทุกรายเพื่อช่วยวินิจฉัยภาวะไส้ติ่งอักเสบเฉียบพลัน เนื่องจากการศึกษานี้พบว่าช่วยร่นระยะเวลาในการวินิจฉัยไส้ติ่งอักเสบเฉียบพลันได้ และยังช่วยลดโอกาสการเกิดภาวะไส้ติ่งแตกลงได้

**คำสำคัญ:** Screening, Non-Specific Abdominal Pain, Alvarado Score, Acute Appendicitis, Ruptured Appendicitis, Appendectomy